**Tájékoztató**

**az Ifjúsági Garancia Rendszerről és a keretében megvalósuló**

**Gazdaságfejlesztési és Innovációs Operatív Program 5.2.1-14**

**munkaerő-piaci programról**

**A Kormány az Ifjúsági Garancia Rendszert (IGR) tekinti a fiatalok foglalkoztatását elősegítő elsődleges eszköznek. A fiatalok munkanélküliségének csökkentése jelenleg az Európai Unió egyik leghangsúlyosabb célkitűzése. A kormány az Európai Unióval kötött Partnerségi Megállapodásban célul tűzte ki a fiatalok foglalkoztatásának növelését.**

Az Ifjúsági Garancia Rendszer lényege, hogy azon 15-24 év közötti fiatalok számára, akik sem nem tanulnak, sem nem dolgoznak, a foglalkoztatási szervnek 6 hónapon (illetve később 4 hónapon) belül valamilyen konkrét lehetőséget kell felajánlani az elhelyezkedésre, a munkatapasztalat szerzésre, vagy a tanulásra. A program több lépcsőben valósul meg. Első lépésben a már legalább 6 hónapja folyamatosan álláskereső fiataloknak kell lehetőséget kínálni, ezt követően lépésről lépésre megoldást találva valamennyi 25 év alatti, tanulmányait befejező vagy félbehagyó, elhelyezkedni nem tudó vagy állását vesztő és segítséget kérő fiatal számára. Az első szakaszban a programba lépésre 2016. június 30-ig van lehetőség, de segítő támogatásokat 2017. december 31.-ig lehet nyújtani a projekt költségvetésének terhére.

Az Ifjúsági Garancia Rendszer célja az, hogy a fiatalok minél rövidebb időt töltsenek munkanélküliségben, inaktivitásban, vagy tanulás nélkül, illetve, hogy személyre szabott segítséget kapjanak a munkaerő-piaci helyzetük javításához. A szakképzetlen fiatalok esetében elsősorban a gazdaság igényeihez igazodó szakképesítés megszerzésére, a szakképzett fiatalok esetében, pedig a munkatapasztalat megszerzésére, illetve a versenyszférában történő elhelyezkedésre helyezi a hangsúlyt.

A rendszerbe vont fiatalok olyan komplex segítségnyújtásban részesülnek, mely során - a hagyományos foglalkoztatási szolgálati tevékenységeken túl - hangsúlyozottan több szakmai segítséggel kerülnek felhasználásra a foglalkoztatási eszköztárba tartozó szolgáltatások és támogatások, valamint a közoktatás, a szakképzés, a szociális terület és az ifjúságügy eszközrendszere.

Az Ifjúsági Garancia Rendszerben megvalósuló munkaerő-piaci program a **Gazdaságfejlesztési és Innovációs Operatív Program (GINOP) 5.2.1 projektet** a Nemzetgazdasági Minisztérium vezetése mellett, a megyei kormányhivatalok konzorciumban valósítják meg, az Európai Szociális Alap (ESZA), az Ifjúsági Foglalkoztatási Kezdeményezés (YEI) és a nemzeti társfinanszírozás által biztosított összegből. A Borsod-Abaúj-Zemplén Megyében 2017. december 31-ig 5 620 fő támogatására nyílik lehetőség.

Az Ifjúsági Garancia Rendszer keretében megvalósuló munkaerő-piaci program szerepe, hogy a célcsoportba tartozó azon fiatalok számára, akiknek a foglalkoztatási szerv eszköztárába tartozó támogatást is indokolt adni, ezt a támogatást szakmailag és pénzügyileg biztosítsa. Cél, hogy a munkaerő-piaci program által nyújtottak segítségével javuljon a fiatal munkaerő-piaci helyzete, s mihamarabb megvalósulhasson a támogatás nélküli elhelyezkedése

Az Ifjúsági Garancia Rendszerbe történő belépési pontok a járási hivatalok foglalkoztatási osztályai. A munkaadók a járási hivatalokhoz benyújtott kérelem alapján kaphatnak foglalkoztatási támogatást, ha programban résztvevő fiatal álláskeresőt foglalkoztatnak munkaviszony keretében, teljes munkaidőben, vagy legalább a napi 4 órát elérő részmunkaidőben.

A foglalkoztatási támogatás igénybevételével egyidejűleg ugyanazon személy foglalkoztatására tekintettel az adókedvezményekre való jogosultságok is érvényesíthetőek (például Rehabilitációs kártya, a Munkahelyvédelmi Akcióterv által biztosított adókedvezmény), természetesen a projekt keretében nyújtható támogatásnál a munkáltató által ténylegesen megfizetett összeget kell figyelembe venni. A halmozódás eredményeképpen a bruttó támogatási intenzitás nem haladhatja meg a bér 100%-át a munkavállaló foglalkoztatásának bármely időszaka alatt.

A támogatások (beleértve a továbbfoglalkoztatási kötelezettség végső dátumát is) nem nyúlhat túl a munkaerő-piaci program szakmai megvalósításának záró dátumán, ami 2017. december 31.

**A programban nyújtható foglalkoztatást elősegítő támogatások:**

1. **Foglalkoztatás bővítését elősegítő bértámogatás (legfeljebb 8+4 hó)**

A támogatás legfeljebb nyolc hónap időtartamú foglalkoztatáshoz nyújtható. A munkaadónak vállalnia kell a munkavállaló munkaviszony keretében történő foglalkoztatását a támogatás folyósításának, ill. a támogatás folyósítási időtartama 50%-ának megfelelő további időtartamban. A támogatás mértéke a munkabér és a ténylegesen átutalásra kerülő szociális hozzájárulási adója legfeljebb 70%-a lehet.

A támogatás igénybevételének egyéb feltétele, hogy az általános csoportmentességi rendelet I. fejezet 4. cikkének (1) bekezdés o), p) pontjai alapján az adott pénzügyi évben hátrányos helyzetű személy elhelyezkedésére tekintettel munkabér és szociális hozzájárulási adója címen kapott összes állami támogatás támogatástartalma jelen támogatással együtt nem haladja meg az évi 5 millió, megváltozott munkaképességű személy esetén az évi 10 millió euro értéknek megfelelő összeget.

Más állami támogatással vagy más közösségi finanszírozással ugyanazokra a költségekre (munkabér és szociális hozzájárulási adója) vonatkozóan kapott támogatás bruttó támogatási intenzitása jelen támogatással együtt nem haladja a bérköltségek 50%-át, megváltozott munkaképességű személy foglalkoztatása esetén a bérköltségek 75%-át.

1. **Bérköltség támogatás**

A bérköltség támogatások konstrukciói csak de minimis támogatásként nyújthatók. Egy és ugyanazon vállalkozásnak bármilyen forrásból odaítélt de minimis támogatások támogatástartalma három egymást követő év alatt tagállamonként nem haladja meg a 200 000 eurónak (ideértve a közúti személyszállítást is), közúti kereskedelmi árufuvarozás esetén 100 000 eurónak. Nem nyújtható de minimis támogatás a 1407/2013/EU rendelet szerint tilalmazott esetekben.

A projektben három féle konstrukcióban nyújtható bérköltség támogatás (mindhárom csak nyilvántartott álláskeresők esetén):

* **legfeljebb 90 nap:**

Munkatapasztalat-szerzés céljából adott bérköltség támogatás legfeljebb 90 napra nyújtható. A támogatás mértéke a munkabér és a ténylegesen megfizetendő szociális hozzájárulási adó legfeljebb 100%-a lehet. Célja egyrészt oldani a munkáltatók előítéleteit, másrészt, hogy a résztvevők önmaguk is meggyőződjenek arról, hogy alkalmasak a képzettségük, a képességeik, a korábbi szakmai tapasztalataik alapján a valós munkafeltételek között zajló munkavégzésre.

Szükséges, hogy a munkavállaló felvétele a támogatás kezdő időpontját megelőző 6 havi átlagos statisztikai létszámhoz viszonyítva a munkavállalói létszám növekedését eredményezze.

A munkaadó próbaidőt nem köthet ki, valamint a foglalkoztatási kötelezettség alatt közös megegyezéssel nem szüntetheti meg a résztvevő munkaviszonyát, illetve hogy a foglalkoztatási kötelezettség alatt a munkaadó működésével összefüggő okból történő felmondással sem szüntetheti meg a résztvevő, illetve a vele azonos vagy hasonló munkakörben foglalkoztatottak munkaviszonyát.

A legfeljebb 90 napos munkatapasztalat-szerzést követően adható még a maximum 12 havi bértámogatás is, a legfeljebb 8+4 havi konstrukcióban

* **„legfeljebb 10+5 havi”konstrukció**:

A támogatás a programba lépéskor alacsony iskolázottságú (legfeljebb 7-8 osztály) fiatalok elhelyezkedéséhez nyújtható. A támogatás legfeljebb 10 hónapig a munkabér és a ténylegesen fizetendő szociális hozzájárulási adó 100 százaléka, legfeljebb a minimálbér másfélszereséig és annak szociális hozzájárulási adója erejéig, valamint a támogatási időszak felével megegyező továbbfoglalkoztatási kötelezettség mellett adható.

Szükséges, hogy a munkavállaló felvétele a támogatás kezdő időpontját megelőző 6 havi átlagos statisztikai létszámhoz viszonyítva a munkavállalói létszám növekedését eredményezze.

* **„legfeljebb 6+3 havi”konstrukció:**

A támogatás a nem alacsony iskolázottságú fiatalok esetében nyújtható. A támogatás legfeljebb 6 hónapig a munkabér és a ténylegesen fizetendő szociális hozzájárulási adó 100 százaléka, legfeljebb a minimálbér másfélszereséig és annak szociális hozzájárulási adója erejéig, valamint a támogatási időszak felével megegyező továbbfoglalkoztatási kötelezettség mellett adható.

Szükséges, hogy a munkavállaló felvétele a támogatás kezdő időpontját megelőző 6 havi átlagos statisztikai létszámhoz viszonyítva a munkavállalói létszám növekedését eredményezze.

1. **Munkába járáshoz kapcsolódó helyközi utazás költségeinek megtérítése**

A programrésztvevő és az őt támogatással foglalkoztató munkaadó részére a támogatott foglalkoztatás teljes időtartama alatt egészben, vagy részben megtéríthető a munkába járással kapcsolatos helyközi utazás költsége, amennyiben a lakóhelye/tartózkodási helye és a foglalkoztatás helyszíne között tömegközlekedési eszközt vesz igénybe. A munkaadó részére megtéríthető továbbá a kifizetett saját gépjárművel történő munkába járás költsége.

1. **Munkába járáshoz kapcsolódó csoportos utazás költségeinek megtérítése**
2. **Lakhatási támogatás**

A támogatás a lakóhelyétől távol munkát vállaló ügyfél részére adható:

* aki olyan legalább hat hónap időtartamra szóló és legalább heti 20 óra munkaidejű munkaviszonyt létesít, amely esetében az állandó lakóhelye és a munkavégzés helye legalább 100 km-re van egymástól, vagy a munkavégzés helye és az állandó lakóhelye között naponta - tömegközlekedési eszközzel - történő oda- és visszautazás ideje az öt órát meghaladja, és
* aki nem rendelkezik saját tulajdonában vagy a vele együtt élő házastárssal közös tulajdonban lévő lakás céljára szolgáló, beköltözésre alkalmas ingatlannal a munkavégzés helyén, valamint olyan településen, amelynek a munkavégzés helyétől való távolsága nem éri el a 100 km-t, vagy amelytől a munkavégzési helyéig, tömegközlekedési eszközzel történő oda- és visszautazás ideje nem éri el az öt órát, és
* aki más foglalkoztatóval létesít munkaviszonyt, mint akivel utoljára munkaviszonyban állt, kivéve, ha a létesítendő munkaviszonyban a munkavégzés helye eltér az utolsó munkaviszony munkavégzési helyétől, és
* lakhatását bérleti jogviszony létesítésével kívánja megoldani a munkavégzés helyén, vagy olyan településen, amelynek a munkavégzés helyétől való távolsága nem éri el a 100 km-t, vagy amelytől a munkavégzési helyéig, tömegközlekedési eszközzel történő oda- és visszautazás ideje nem éri el az öt órát, és
* aki nem részesül a kérelem időpontjában más jogcímen lakhatási vagy közüzemi támogatásban.

Lakhatási támogatásban részesülhet, aki a projekt célcsoportjába beletartozik és:

* legalább egy hónapja álláskeresőként nyilvántartottak, vagy
* pályakezdő álláskeresőként nyilvántartottak, vagy
* csoportos létszámleépítésben érintett álláskeresőként nyilvántartottak, vagy
* közfoglalkoztatást követően álláskeresőként nyilvántartottak.

Fontos, hogy az ügyfél egyéni programjának hossza, nem haladhatja meg a két évet, kivéve az egymásra épülő támogatási programelemmel érintett esetekben. A 2016. június 30-án lezárult programba vonási időszakot követően az ügyfelek maximum 2017. december 31-ig tarthatók programban.

Az ügyfelek programba vonása a lakóhely szerint illetékes járási hivatalok foglalkoztatási osztályán történik. Az érdeklődőknek a programról és az igényelhető támogatásokról a hivatal munkatársai adnak részletes tájékoztatást. A Borsod-Abaúj-Zemplén Megyei Kormányhivatal járási hivatalainak címlistája és elérhetőségei megtalálhatók az alábbi honlapokon: [www.kormanyhivatal.hu](http://www.kormanyhivatal.hu); [http://borsod-abauj-zemplen.munka.hu](http://borsod-abauj-zemplen.munka.hu/)